भारतीय टीम ने इससे पहले वर्ष 2005 में पहली और एकमात्र बार विश्वकप के फाइनल में जगह बनाई थी, लेकिन उसे फाइनल में आस्ट्रेलिया के हाथों ही 98 रन से हार झेलनी पड़ी थी। यदि भारतीय महिलाएं इस बार भी फाइनल का टिकट जीतती हैं तो यह दूसरा मौका ही होगा जब वह टूर्नामेंट के खिताबी मुकाबले में पहुंचेगी। वैसे ग्रुप चरण के मैचों को देखें तो आस्ट्रेलिया ने सात में से छह मैच जीते और दूसरे पायदान पर रही जबकि भारत ने इतने मैचों में लगातार चार मैच जीते थे लेकिन फिर उसे दक्षिण अफ्रीका से 115 रन और आस्ट्रेलिया से आठ विकेट से हार झेलनी पड़ गयी। हालांकि न्यूजीलैंड पर जीत से उसने सेमीफाइनल का टिकट हासिल कर लिया। लेकिन एक बार फिर उसे गत चैंपियन टीम का सामना करना होगा। वर्ष 2013 में भारत की जमीन पर हुये पिछले विश्वकप संस्करण में आस्ट्रेलियाई टीम ने वेस्टइंडीज को 114 रन से पीटकर विश्वकप खिताब जीता था। वहीं टूर्नामेंट के लीग चरण में भी उसका प्रदर्शन काबिलेतारीफ रहा था और भारत को उसने एकतरफा अंदाज में आठ विकेट से करारी शिकस्त दी थी। ऐसे में भारतीय क्रिकेटरों को ज्यादा सतर्क रहकर खेलना होगा और पिछली गलतियों से सबक लेना होगा। आस्ट्रेलिया के खिलाफ लीग मैच में भारतीय बल्लेबाज पूनम राउत ने 106 रन और कप्तान मिताली ने 69 रन की अहम पारियां खेलकर भारत को 226 के स्कोर तक पहुंचाया था लेकिन निचले क्रम के बल्लेबाजों ने उस मैच में निराश किया तो वहीं गेंदबाज इस चुनौतीपूर्ण स्कोर का बचाव तक नहीं कर सके थे। इस मैच में केवल पूनम यादव ही एकमात्र विकेट लेक सकीं थीं।